ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1992/98

υποβολή: María Sornosa Martínez (GUE/NGL) προς την Επιτροπή

(16 Ιουνίου 1998)

Θέμα: Μη εφαρμογή της ευρωπαïκής οδηγίας για την εκτίμηση των επιπτώσεων στο περιβάλλον στο πρόγραμμα ZAL της Βαλένθιας

Το σχέδιο ειδικού προγράμματος επέκτασης της Δημόσιας Έγγειας κληρονομιάς της Αυτόνομης Περιοχής της Βαλένθιας ενόψει της ανάπτυξης της ζώνης δραστηριοτήτων επιμελητείας (ZAL) στη Βαλένθια μετατράπηκε σε μείζον θέμα αντιπαράθεσης. Οι διαμαρτυρίες πολλών οργανώσεων προστασίας του περιβάλλοντος, ενώσεων γειτόνων και πολιτών, οι οποίοι εκφράστηκαν με την υποβολή 15.000 διαμαρτυριών προς το Υπουργείο Δημοσίων Έργων της Αυτόνομης Περιοχής της Βαλένθιας καταδεικνύει την ανησυχία των ενδιαφερομένων για την εξαφάνιση των αρδευόμενων εκτάσεων, την ασυναρτησία των σχεδίων και των προβλέψεων ανάπτυξης της λιμενικής αρχής της Βαλένθιας (APV) και την ελλιπή χρησιμοποίηση των υφισταμένων λιμενικών εκτάσεων. Εξάλλου φαίνεται ότι το σχέδιο δεν υποβλήθηκε σε εκτίμηση των επιπτώσεων ορισμένων σχεδίων ιδιωτικών και δημοσίων έργων στο περιβάλλον όπως προβλέπει η οδηγία 85/337/ΕΟΚ του Συμβουλίου της 27ης Ιουνίου 1985(1).

Σύμφωνα με το άρθρο 2 της Οδηγίας: "Τα κράτη μέλη θεσπίζουν τις απαραίτητες διατάξεις ώστε τα σχέδια που, ιδίως, λόγω της φύσης, του μεγέθους ή της θέσης τους, μπορούν να έχουν σημαντικές επιπτώσεις στο περιβάλλον, να υποβάλλονται σε εκτίμηση όσον αφορά τις επιπτώσεις τους πριν δοθεί η άδεια."

Η υλοποίηση του σχεδίου αυτού θα καλύψει αναμφισβήτητα 50 εκτάρια και, κατά πάσα πιθανότητα 25 άλλα και έχει άμεσες επιπτώσεις στην περιοχή της La Punta, μη αστικοποιήσιμης ζώνης με αρδεύσιμες καλλιέργειες που τελεί συνεχώς υπό τον κίνδυνο της εξαφάνισης (η Επιτροπή ενημερώθηκε σχετικά με την ερώτηση Ε-0032/98(2). Επιπλέον, η εφαρμογή του σχεδίου θα είχε ως συνέπεια την απαλλοτρίωση εκτάσεων ιδιωτικής ιδιοκτησίας και την έξωση πολιτών από τα σπίτια τους.

1. Θα μπορούσε να αναφέρει η Επιτροπή εάν το σχέδιο υποβλήθηκε σε εκτίμηση των επιπτώσεων στο περιβάλλον, σύμφωνα με την οδηγία 85/337/ΕΟΚ;

2. Είναι σε θέση η Επιτροπή, εγγυώμενη την εφαρμογή της ισχύουσας νομοθεσίας στην Ευρωπαϊκή Ένωση, να παρεμποδίσει την εκτέλεση αυτού του σχεδίου εάν διαπιστώσει ότι υπάρχει παραβίαση της ως άνω οδηγίας και να απαιτήσει την εφαρμογή της;

Απάντηση της κας Bjerregaard εξ ονόματος της Επιτροπής

(14 Ιουλίου 1998)

Η οδηγία 85/337/ΕΟΚ για την αξιολόγηση των επιπτώσεων στο περιβάλλον, αφορά κατάποκλειστικότητα συγκεκριμένα έργα.

Κατά συνέπεια, η οδηγία αυτή δεν εφαρμόζεται σε σχέδια όπως αυτό στο οποίο αναφέρεται το Αξιότιμο Μέλος του Κοινοβουλίου, για την αύξηση της δημόσιας γαιοκτησίας για οργανωτικής φύσεως δραστηριότητες.

Σε περίπτωση επικείμενης πραγμάτωσης συγκεκριμένων έργων από το εν λόγω σχέδιο, θα ήταν σκόπιμο να προσδιορισθεί το κατά πόσον αυτά εμπίπτουν στο πεδίο εφαρμογής της προαναφερθείσας οδηγίας.

(1) ΕΕ L 175 της 5.7.1985, σελ. 40.

(2) ΕΕ C 223, 17.7.1998, 89.
ΓΡΑΠΤΗ ΕΡΩΤΗΣΗ E-1691/98

υποβολή: Kirsi Piha (PPE) προς το Συμβούλιο

(2 Ιουνίου 1998)

Θέμα: Διεύρυνση της Ένωσης προς ανατολάς και ρόλος του Κοινοβουλίου

Η διαδικασία διεύρυνσης της Ένωσης προς ανατολάς έχει εισέλθει σε μια πιο συγκεκριμένη φάση με την έναρξη της εξονυχιστικής εξέτασης των υποψηφίων χωρών. Όταν το Ευρωπαϊκό Κοινοβούλιο ενέκρινε τη σχετική με τη διεύρυνση έκθεση, απέσπασε από τον εκπρόσωπο της χώρας που ασκούσε την προεδρία στο Συμβούλιο την υπόσχεση ότι ο ρόλος του θα ενισχυθεί προοδευτικά στη διαδικασία διεύρυνσης υπό την μορφή συμμετοχής στο σχετικό διάλογο.

Προτίθεται το Συμβούλιο να διαβιβάσει στο Κοινοβούλιο ενημερωτικές εκθέσεις της Επιτροπής σχετικά με τα αποτελέσματα της εξονυχιστικής εξέτασης των υποψηφίων προς ένταξη στην Κοινότητα χωρών; Εάν ναι, προτίθεται να τις διαβιβάσει όλες;

Απάντηση

(28/29 Σεπτεμβριου 1998)

To Συμβούλιο έχει επίγνωση της σημασίας που αποδίδει το Ευρωπαϊκό Κοινοβούλιο στο θέμα της διεύρυνσης και του ρόλου του στη διαδικασία αυτή. Με την ευκαιρία των συζητήσεων του Κοινοβουλίου για την ενίσχυση της προενταξιακής στρατηγικής και, ειδικότερα, για τον κανονισμό πλαίσιο σχετικά με τη θέσπιση εταιρικών σχέσεων ενόψει της προσχώρησης, το Συμβούλιο δήλωσε ότι είναι πρόθυμο να τηρεί ενήμερο το Κοινοβούλιο για όλες τις σημαντικές εξελίξεις στα πλαίσια της διαδικασίας διεύρυνσης. Η ενημέρωση αυτή θα γίνεται από την Προεδρία του Συμβουλίου σε κάθε ευκαιρία, όπως στις συνόδους της ολομέλειας του Κοινοβουλίου, ενώπιον των αρμόδιων κοινοβουλευτικών επιτροπών και στο πλαίσιο των μικτών κοινοβουλευτικών επιτροπών.

Η αναλυτική εξέταση του κεκτημένου συνιστά τεχνική προετοιμασία για τις διαπραγματεύσεις προσχώρησης με την Κύπρο, την Ουγγαρία, την Πολωνία, την Εσθονία, την Τσεχική Δημοκρατία και τη Σλοβενία. Αποτελεί επίσης βασικό στοιχείο της προετοιμασίας των διαπραγματεύσεων προσχώρησης με τη Ρουμανία, τη Σλοβακία, τη Λεττονία, τη Λιθουανία, και τη Βουλγαρία. Η αναλυτική αυτή εξέταση που διεξάγεται από την Επιτροπή έχει δύο κύριους στόχους: Πρώτον, να εξηγήσει τι ακριβώς είναι το κεκτημένο της Ένωσης, προκειμένου να διασφαλισθεί ότι τα υποψήφια κράτη έχουν πλήρη επίγνωση των υποχρεώσεων που θα κληθούν να αναλάβουν ως μελλοντικά κράτη μέλη. Δεύτερον, να προσδιορισθούν πιθανά προβλήματα όσον αφορά τη μεταφορά του κεκτημένου στην εθνική τους νομοθεσία.

Η Επιτροπή, η οποία άρχισε την αναλυτική εξέταση των πρώτων κεφαλαίων του κεκτημένου της Ένωσης στις 27 Απριλίου 1998, προχωρεί κατά τομέα, επικεντρώνοντας αρχικά τις εργασίες της στους τομείς που, κατά την άποψή τους, παρουσιάζουν τα λιγότερα προβλήματα. Παρά το πολύ αυστηρό χρονοδιάγραμμα της Επιτροπής, η αναλυτική αυτή εξέταση δεν αναμένεται να ολοκληρωθεί πριν από τα μέσα του 1999. Η Επιτροπή ενημερώνει τακτικά τις αρμόδιες ομάδες και επιτροπές του Συμβουλίου σχετικά με την προεία των εργασιών.

Ανεξάρτημα από την άμεση πληροφόρηση που ενδεχομένως επιθυμεί να παράσχει η Επιτροπή στο Κοινοβούλιο, το Συμβούλιο θα τηρεί το Ευρωπαϊκό Κοινοβούλιο πλήρως ενήμερο για την όλη διαδικασία διεύρυνσης.
ΓΡΑΠΤΗ ΕΡΩΤΗΣΗ E-1598/98

υποβολή: Allan Macartney (ARE) προς την Επιτροπή

(25 Μαΐου 1998)

Θέμα: Φόρος οινοπνευματωδών που επιβάλλει επί του ουίσκυ η Ταïβάν, και νομοθεσία της ΕΕ

Στην προσωρινή ρύθμιση του φόρου οινοπνευματωδών με την Ταϊβάν γίνεται διάκριση μεταξύ Σκωτσέζικου/Ιρλανδικού Ουίσκυ και των λοιπών ουίσκυ. Η διαφορά ανέρχεται σε 242 δολάρια Ταϊβάν ανά λίτρο, πράγμα που εισάγει διακρίσεις υπέρ των "άλλων ουίσκυ", και συγκεκριμένα των προερχομένων από την Ιαπωνία, τις ΗΠΑ, τον Καναδά, την Ινδία, το Βέλγιο και τη Γαλλία.

Τί σημαίνει, για το κοινοτικό δίκαιο, μια συμφωνία που εισάγει διακρίσεις προς όφελος δύο κρατών μελών (της Γαλλίας και του Βελγίου, στην προκείμενη περίπτωση) και εις βάρος δύο άλλων (του Ηνωμένου Βασιλείου και της Ιρλανδίας);
ΓΡΑΠΤΗ ΕΡΩΤΗΣΗ E-1977/98

υποβολή: Graham Mather (PPE) προς την Επιτροπή

(30 Ιουνίου 1998)

Θέμα: Κανόνες ασφάλειας για παιδικά καροτσάκια

Η Επιτροπή είναι ικανοποιημένη με το σημερινό σύστημα κανόνων ασφάλειας για παιδικά καροτσάκια το οποίο υπάρχει στην ΕΕ και ιδιαίτερα με τους κανόνες ασφάλειας που συνδέονται με τα επονομαζόμενα συστήματα οπίσθιου ανοίγματος;

Μπορεί η Επιτροπή να προβεί σε οποιαδήποτε άλλα σχόλια σχετικά με αυτό το ζήτημα;

Απάντηση της κας Bonino εξ ονόματος της Επιτροπής

(31 Ιουλίου 1998)

Έως σήμερα, η Επιτροπή δεν είχε λόγους να ανησυχεί για βάσεις, τοποθετημένες στο οπίσθιο τμήμα ενός παιδικού καροτσιού, που επιτρέπουν τη μεταφορά ενός δεύτερου παιδιού σε όρθια θέση. Εξάλλου, δεν διαβιβάστηκε καμία κοινοποίηση για το θέμα αυτό από το σύστημα έγκαιρης προειδοποίησης το οποίο, στα πλαίσια της οδηγίας 92/59/ΕΟΚ του Συμβουλίου της 29ης Ιουνίου 1992 για τη γενική ασφάλεια των προϊόντων(1), ενημερώνει μεταξύ άλλων και για την ύπαρξη επικίνδυνων προϊόντων στην επικράτεια της Κοινότητας.

Όσον αφορά την τυποποίηση, παρόλο που υπάρχουν εθνικά πρότυπα, όπως π.χ. το βρετανικό BS 4792, δεν υπάρχει ακόμη ένα ευρωπαϊκό πρότυπο σχετικά με τα παιδικά καροτσάκια. Ωστόσο, σχετικές εργασίες βρίσκονται σε εξέλιξη, ενώ ένα σχέδιο νόμου θα υποβληθεί προσεχώς προς ψηφοφορία στα εθνικά μέλη του ευρωπαϊκού οργανισμού τυποποίησης, της Ευρωπαϊκής Επιτροπής Τυποποίησης(CEN).

Η εν λόγω βάση δεν λαμβάνεται υπόψη στο σχέδιο αυτό. Εάν ωστόσο, αποδεικνυόταν ότι συνιστά ιδιαίτερο κίνδυνο, θα μπορούσε να ληφθεί υπόψη σε μια μεταγενέστερη αναθεώρηση του ευρωπαϊκού προτύπου και η Επιτροπή θα ενεργήσει προς την κατεύθυνση αυτή.

(1) ΕΕ L 228, 11.8.1992.
ΓΡΑΠΤΗ ΕΡΩΤΗΣΗ E-1812/98

υποβολή: Felipe Camisón Asensio (PPE) προς την Επιτροπή

(11 Ιουνίου 1998)

Θέμα: Ευρωπαïκό περιφερειακό πρόγραμμα τηλεπληροφορικής οδικών δικτύων στο διάδρομο συγκοινωνίας Λισσαβώνας - Μαδρίτης

Η Ευρωπαϊκή Επιτροπή αναπτύσσει μια σειρά ευρωπαϊκών περιφερειακών προγραμμάτων τηλεπληροφορικής οδικών δικτύων στο πλαίσιο της Ένωσης, όπως είναι το επωνομαζόμενο ARTS που συνδέει τη Λισσαβώνα με τη Γαλλία διασχίζοντας το βορειοδυτικό τμήμα της Ισπανίας.

Μπορεί η Επιτροπή να μας πει ποιοί λόγοι την εμπόδισαν να προγραμματίσει ένα άλλο δυνητικό ευρωπαϊκό περιφερειακό πρόγραμμα τηλεπληροφορικής οδικών δικτύων στο διάδρομο συγκοινωνίας Λισσαβώνας - Μαδρίτης δια μέσου της περιφέρειας Εξτρεμαδούρας; Προτίθεται να το πράξει στο μέλλον; Πότε;

Απάντηση του κ. Kinnock εξ ονόματος της Επιτροπής

(29 Ιουλίου 1998)

Το ευρωπεριφερειακό έργο ARTS αναπτύσσεται ως τμήμα των έργων που χρηματοδοτούνται από την Κοινότητα μέσω των κονδυλίων που διατίθενται για τα διευρωπαϊκά δίκτυα μεταφορών (Trans-European transport netoworks - TEN).

Το έργο δρομολογήθηκε το φθινόπωρο του 1997 και αποβλέπει στη βελτίωση της συνέχειας και ποιότητας της διαχείρισης της οδικής κυκλοφορίας και των υπηρεσιών οδικής ενημέρωσης στις κυριότερες διεθνείς αρτηρίες μεταξύ της Ισπανίας, της Γαλλίας και της Πορτογαλίας. Ο νότιος άξονας Λισσαβώνα-Evora-Mérida-Μαδρίτη, που διέρχεται από την περιοχή της Εστρεμαδούρα, αποτελεί τμήμα του έργου.

Η Επιτροπή μελετά το ενδεχόμενο περαιτέρω στήριξης του έργου για το έτος 1998.
ΓΡΑΠΤΗ ΕΡΩΤΗΣΗ E-2009/98

υποβολή: Fernando Fernández Martín (PPE) προς την Επιτροπή

(30 Ιουνίου 1998)

Θέμα: Κατάσταση στο βόρειο Μαλί

Τί αναπτυξιακά σχέδια προωθεί η Επιτροπή στο βόρειο Μαλί και ποιά είναι η έως τώρα σημειωθείσα πρόοδος σε αυτό τον τομέα;

Απάντηση του κ. Pinheiro εξ ονόματος της Επιτροπής

(4 Αυγούστου 1998)

Η Κοινότητα είναι ο πρώτος εταίρος στην ανάπτυξη των περιφερειών του βορρά στο Μαλί και θα εξακολουθήσει να συμβάλει σημαντικά στη διαδικασία σταθεροποίησης της ειρήνης στο Βόρειο Μαλί.

Στο πλαίσιο του εθνικού ενδεικτικού προγράμματος που αντιστοιχεί στο 7ο ευρωπαϊκό ταμείο ανάπτυξης (ΕΤΑ), οι τρέχουσες ενέργειες στις περιοχές αυτές εγγίζουν ένα ποσό 22 εκατ. ECU περίπου και αφορούν, αφενός, την αναθέρμανση των οικονομικών δραστηριοτήτων και τη διατήρηση των φυσικών και παραγωγικών πόρων (πρόγραμμα καταπολέμησης της πρόσχωσης, πρόγραμμα ανάπτυξης ζωνών εκτροφής, κεφάλαια στήριξης σε πρωτοβουλίες πίστωσης) και αφετέρου, την αποκατάσταση των κοινωνικών και οικονομικών υποδομών (πρωτοβάθμια σχολεία και υγειονομική κατάρτιση). Το πρόγραμμα των μικρουλοποιήσεων συμβάλλει, στο περιθώριο των ειδικών προγραμμάτων, στην πραγματοποίηση των στόχων αυτών. Τελικά, έχει δοθεί ένα θεσμικό στήριγμα με τη μορφή δημοσιονομικής ενίσχυσης στην περιοχή του βορρά (διαμέσου των ταμείων αντιστάθμισης του προγράμματος στήριξης της διαρθρωτικής προσαρμογής) καθώς και μια στήριξη στο συντονισμό των ενισχύσεων στις περιοχές του βορρά (με τη μορφή τεχνικής βοήθειας, με βάση στο GAO).

Μία νέα απόφαση χρηματοδότησης σχετικά με ένα πρόγραμμα θεσμικής στήριξης του συντονισμού των ενεργειών ανάπτυξης στις περιοχές του βορρά ευρίσκεται σε εξέλιξη (1,85 εκατ. ECU). Θα πρέπει να συμβάλει στην ανάπτυξη των δυνατοτήτων σχεδιασμού και συντονισμού των αρχών των περιοχών αυτών, καθώς και στον εναρμονισμό των προσεγγίσεων παρέμβασης των διαφόρων φορέων.

Εξάλλου, τέλη 1996, η Επιτροπή έλαβε την απόφαση να χρηματοδοτήσει από τον κοινοτικό προϋπολογισμό (κονδύλιο του κοινοτικού προϋπολογισμού για την ασφάλεια και την επισιτιστική βοήθεια) τη σταθεροποίηση της ειρήνης και την ανοικοδόμηση μετά τις συγκρούσεις διαμέσου ενεργειών στήριξης της επισιτιστικής ασφάλειας. Με χρηματοδοτικό όγκο 2 εκατ. ECU για μια περίοδο 18 μηνών, έχει ως στόχο να συμβάλει στην επανένταξη των πληθυσμών που έχουν πληγεί απή τις συγκρούσεις (πληθυσμοί που υπόκεινται σε στερήσεις, που έχουν μετακινηθεί χωρίς τη θέλησή τους ή πρόσφυγες). Με μια προσέγγιση που αποβλέπει σε μια διευθέτηση ανά τοποθεσία (αποκατάσταση των σταθμών ανεφοδιασμού ύδατος, ανάκαμψη των παραγωγικών δραστηριοτήτων όπως η κτηνοτροφία και η καλλιέργεια κηπευτηκών), αυτές οι δράσεις θα τεθούν σε εφαρμογή απή μη κυβερνητικές οργανώσεις (ΜΚΟ) που δρουν ήδη σάυτές τις περιοχές.

Τέλος, στο βόρειο Μαλί επίσης, η Επιτροπή επεμβαίνει σε τρεις τομείς που έχουν προτεραιότητα (υγεία, υδραυλικά έργα και διατροφή). Ο χρηματοδοτικός όγκος αυτών των παρεμβάσεων είναι περίπου 7 Οκτωβρίου 1996 ως 1998) και θα πρέπει να εξακολουθήσει από τον Ιούλιο 1998 με μια συμπληρωματική χρηματοδότηση 5 εκατ. ECU.
ΓΡΑΠΤΗ ΕΡΩΤΗΣΗ E-1753/98

υποβολή: Anita Pollack (PSE) προς την Επιτροπή

(5 Ιουνίου 1998)

Θέμα: Παγίδευση άγριων πτηνών στην Καταλονία

Γνωρίζει η Επιτροπή ότι ορισμένες φορές το χρόνο επιτρέπεται στην Καταλονία να παγιδεύονται αποδημητικά πουλιά με τη χρήση ξόβεργων; Τούτο δεν είναι παράνομο σύμφωνα με την οδηγία για τα άγρια πτηνά;

Απάντηση της κας Bjerregaard εξ ονόματος της Επιτροπής

(10 Ιουλίου 1998)

Η θήρα με ιξό (ξόβεργα) απαγορεύεται αυστηρά από την οδηγία 79/409/ΕΟΚ του Συμβουλίου της 2 Απριλίου 1989 περί της προστασίας των αγρίων πτηνών(1). Το άρθρο 8 παράγραφος 1 ορίζει τα εξής:

"Όσον αφορά την θήρα, την σύλληψη ή την θανάτωση πτηνών στο πλαίσιο της παρούσας οδηγίας, τα κράτη μέλη απαγορεύουν την χρήση οιουδήποτε μέσου, εγκαταστάσεων ή μεθόδων μαζικής ή όχι επιλεκτικής συλλήψεως ή θανατώσεως, ή που μπορεί να προκαλέσει τοπικά την εξαφάνιση ενός είδους, ιδιαίτερα δε εκείνων των μέσων που αναφέρονται στο παράρτημα IV (α)".

Οι ιξοί (ξόβεργες) περιλαμβάνονται στο παράρτημα IV (α) της οδηγίας.

Η Επιτροπή γνωρίζει ότι η θήρα με ιξό επιτρέπεται ακόμη στην Καταλωνία, μέσω παρεκκλίσεων που χορηγήθηκαν βάσει του άρθρου 9 παράγραφος 1 εδάφιο α) της οδηγίας. Η διάταξη αυτή ορίζει ότι τα κράτη μέλη δύνανται να μην εφαρμόζουν τις διατάξεις του άρθρου 8, εφόσον δεν υπάρχουν άλλες ικανοποιητικές λύσεις, προκειμένου να προληφθούν σοβαρές ζημίες στις καλλιέργειες.

Η Επιτροπή γνωρίζει τα στοιχεία στα οποία αναφέρεται το Αξιότιμο Μέλος του Κοινοβουλίου και κίνησε, ιδία πρωτοβουλία, διαδικασία για τον έλεγχο του κατά πόσον πληρούνται απολύτως στην περίπτωση αυτή οι όροι για να επιτραπούν οι παρεκκλίσεις που ορίζονται στο άρθρο 9 της οδηγίας.

Σε περίπτωση που η Επιτροπή διαπιστώσει ότι η εν λόγω παρέκκλιση δεν πληροί τους αυστηρούς όρους που καθορίζονται στο άρθρο 9 της οδηγίας, θα λάβει όλα τα μέτρα που είναι αναγκαία ώστε να εξασφαλίσει την πλήρη συμμόρφωση, συμπεριλαμβανομένης, εφόσον χρειαστεί, της διαδικασίας που καθορίζεται στο άρθρο 169 της συνθήκης ΕΚ.

(1) ΕΕ L 130, 25.4.1979.
ΓΡΑΠΤΗ ΕΡΩΤΗΣΗ E-2314/98

υποβολή: Riccardo Nencini (PSE) προς την Επιτροπή

(22 Ιουλίου 1998)

Θέμα: Παύση λειτουργίας του πρωτοδικείου της δικαστικής περιφέρειας του Borgo S. Lorenzo

Με απόφαση που ελήφθη προσφάτως έκλεισε το πρωτοδικείο της δικαστικής περιφέρειας του Borgo S. Lorenzo (Φλωρεντία). Η απόφαση αυτή - λαμβάνοντας υπόψη τα νέα μέτρα της ιταλικής κυβέρνησης - δεν είναι επαρκώς αιτιολογημένη διότι: πρόκειται για περιοχή μεγάλης εκτάσεως (πάνω από 1127 τετραγωνικά χιλιόμετρα) με 56.000 κατοίκους (ο νόμος προβλέπει ελάχιστο πληθυσμό 50.000 κατοίκων), και τα ποσοτικά στοιχεία δικαστικής δραστηριότητας δεν δικαιολογούν την παύση λειτουργίας του πρωτοδικείου αυτού.

Η κατάργηση της ως άνω υπηρεσίας δημιούργησε προβλήματα στους κατοίκους.

Υπό το πρίσμα των νέων κοινοτικών κατευθύνσεων στον τομέα της αναμόρφωσης της δικαιοσύνης, μπορεί η Επιτροπή να αποφανθεί σχετικά για να επιτύχει αναθεώρηση της αποφάσεως που ελήφθη;

Απάντηση της κας Gradin Εξ ονόματος της Επιτροπής

(7 Σεπτεμβρίου 1998)

Η Επιτροπή ενημερώνει το Αξιότιμο Μέλος του Κοινοβουλίου ότι η δικαστική συνεργασία στον αστικό και ποινικό τομέα κατέστη από την ημερομηνία έναρξης της ισχύος της Συνθήκης για την Ευρωπαϊκή Ένωση θέμα κοινού ενδιαφέροντος για τα κράτη μέλη. Η συνεργασία αυτή δεν επιτρέπει ωστόσο σε καμία περίπτωση επεμβάσεις σε ευρωπαϊκό επίπεδο στον τομέα της δικαστικής οργάνωσης των κρατών μελών.

Εναπόκειται λοιπόν σε κάθε κράτος μέλος να αποφασίσει κυρίαρχα σχετικά με τον αριθμό των δικαστικών του αποφάσεων και των περιοχών τις οποίες αφορούν οι αποφάσεις αυτές, βάσει δικού του σκεπτικού.
ΓΡΑΠΤΗ ΕΡΩΤΗΣΗ E-1722/98

υποβολή: Eolo Parodi (PPE) και Guido Viceconte (PPE) προς την Επιτροπή

(29 Μαΐου 1998)

Θέμα: Νέα μέτρα για τις οδικές μεταφορές

Η ιταλική κυβέρνηση ετοιμάζεται να δημοσιεύσει, σύμφωνα με το νόμο αριθ. 454/97 και το νομοσχέδιο αριθ. 85 της 14ης Μαρτίου 1998, μέτρα που θα επιτρέψουν σε πολλές επιχειρήσεις οδικών μεταφορών να διπλασιάσουν την μεταφορική τους ικανότητα.

1. Θεωρεί η Επιτροπή ότι η Ιταλική Κυβέρνηση, αντί να διπλασιάσει την ικανότητα των οδικών μεταφορών, θα έπρεπε να καταβάλει προσπάθειες προς την κατεύθυνση μιας μεγαλύτερης συνένωσης των επιχειρήσεων, δεδομένου του σημερινού κατακερματισμού της ιταλικής αγοράς;

2. Δεν θεωρεί, επιπλέον, ότι ένα τέτοιο μέτρο είναι αντίθετο με την λειτουργία της ελεύθερης αγοράς, κυρίως ενόψει της ελευθέρωσης της 1ης Ιουλίου;

Απάντηση του κ. Kinnock εξ ονόματος της Επιτροπής

(17 Ιουλίου 1998)

Στις 24 Απριλίου 1997, οι ιταλικές αρχές κοινοποίησαν στην Επιτροπή σχέδιο νόμου για την αναδιάρθρωση του κλάδου των οδικών μεταφορών και την ανάπτυξη των συνδυασμένων μεταφορών. Στις 23 Δεκεμβρίου 1997, το νομοσχέδιο αυτό ψηφίστηκε ως Νόμος 454 με τη νομοθετική διαδικασία της Ιταλίας. Το τελικό κείμενο των νομοθετικών διατάξεων διαβιβάστηκε στη συνέχεια στην Επιτροπή με επιστολή τής 30ής Ιανουαρίου 1998.

Επειδή η Επιτροπή διατηρούσε αμφιβολίες για το κατά πόσον τα προτεινόμενα μέτρα συμβιβάζονταν με την κοινή αγορά, στις 25 Δεκεμβρίου 1998 αποφάσισε να διενεργήσει επίσημη έρευνα βάσει του άρθρου 93 παράγραφος 2 της συνθήκης (απόφαση C/21/98 της Επιτροπής).

Δεδομένου ότι οι ερωτήσεις του Αξιότιμου Μέλους του Κοινοβουλίου αναφέρονται σε διαδικασία που βρίσκεται σε εξέλιξη, είναι προφανές ότι η Επιτροπή δεν μπορεί στην παρούσα φάση να δώσει πλήρη και οριστική απάντηση στις ερωτήσεις αυτές.
ΓΡΑΠΤΗ ΕΡΩΤΗΣΗ E-1752/98

υποβολή: Anita Pollack (PSE) προς την Επιτροπή

(5 Ιουνίου 1998)

Θέμα: Κόστος της δημιουργίας θέσεων εργασίας

Στην ανακοίνωσή της για το περιβάλλον και την απασχόληση [Com (97)592 τελικό] η Επιτροπή αναφέρει ότι το 1996 δημιουργήθηκαν περίπου 1500 θέσεις εργασίας στο πλαίσιο των προγραμμάτων LIFE, με κόστος περίπου 30.000 ECU το χρόνο για κάθε θέση πλήρους απασχόλησης. Συμφωνεί η Επιτροπή ότι το κόστος για κάθε θέση εργασίας είναι υπερβολικά υψηλό; Γνωρίζει πώς θα μπορούσαν οι θέσεις αυτές εργασίας να καταστούν πιο συμφέρουσες από άποψη κόστους;

Απάντηση της κας Bjerregaard εξ ονόματος της Επιτροπής

(22 Ιουλίου 1998)

Κύριος στόχος των έργων Life - Nature είναι η προστασία φυσικών περιοχών και ενδιαιτημάτων. Η δημιουργία θέσεων εργασίας αποτελεί δευτερογενή, αν και θετική, συνέπεια. Ως εκ τούτου, οι παράμετροι τύπου κόστος - αποδοτικότητα δεν ισχύουν στον ίδιο βαθμό που θα ίσχυαν εάν επρόκειτο για μέτρα χωρίς περιβαλλοντικό στόχο.

Τα στοιχεία για το ετήσιο κόστος κάθε θέσεως πλήρους απασχόλησης, που αναγράφονται στη θέση 6 "Επιπτώσεις των έργων Life - Nature στην απασχόληση" στο παράρτημα 2 της ανακοίνωσης της Επιτροπής για το περιβάλλον και την απασχόληση (Οικοδόμηση μιας βιώσιμης Ευρώπης)(1) αποτελούν ένα μέσο αριθμητικό στοιχείο που στηρίζεται σε σχετικά μικρό αριθμό έργων και περιλαμβάνονταν στα ευρήματα της αξιολόγησης των έργων Life - Nature του 1996. Το αριθμητικό στοιχείο παρουσιάζει το ενδεικτικό μάλλον, παρά το απόλυτο κόστος στον τομέα της διατήρησης της φύσεως. Επιπλέον, το κόστος αυτό συναρτάται μόνο με τις άμεσες θέσεις εργασίας και δεν λαμβάνει υπόψη τις έμμεσες συνέπειες στην απασχόληση, όπως οι θέσεις εργασίας που δημιουργούνται μέσω καινοφανών ή επεκταθεισών τουριστικών δραστηριοτήτων και δραστηριοτήτων αγροτικού τουρισμού. Σημειωτέον ότι είναι σημαντική η γεωγραφική κατανομή των νέων αυτών ευκαιριών απασχόλησης, δεδομένου ότι τα έργα Life - Nature συχνά προσφέρουν ευκαιρίες ανάπτυξης δραστηριοτήτων σε απομεμακρυσμένα μέρη, όπου δεν υπάρχουν άλλες δυνατότητες δημιουργίας θέσεων εργασίας.

(1) COM(97)592 τελικό.
ΓΡΑΠΤΗ ΕΡΩΤΗΣΗ E-1689/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Ενημέρωση του Κοινοβουλίου σχετικά με τις εξελίξεις στις διαπραγματεύσεις για την διεύρυνση

Οι σχετικές με την διεύρυνση διαπραγματεύσεις έχουν προχωρήσει σε μια ποιο συγκεκριμένη φάση με την έναρξη της εξονυχιστικής εξέτασης των υποψηφίων χωρών. Το Ευρωπαϊκό Κοινοβούλιο έχει εξασφαλίσει, για την συνέχεια των διαπραγματεύσεων, τη δυνατότητα να συμμετέχει στο διάλογο και να εκφράζει τη γνώμη του.

Πως προτίθεται η Επιτροπή να τηρεί ενήμερο το Κοινοβούλιο για τις εξελίξεις σε ότι αφορά την εξονυχιστική αυτή εξέταση;

Απάντηση του κ. Van den Broek εξ ονόματος της Επιτροπής

(16 Ιουλίου 1998)

Όπως και κατά τις προηγούμενες διαπραγματεύσεις διεύρυνσης, η Επιτροπή θα ενημερώνει προφορικά το Κοινοβούλιο για την πρόοδο της εξέτασης - τακτικές παρουσιάσεις, από υψηλόβαθμους υπαλλήλους - στις αρμόδιες επιτροπές του Κοινοβουλίου, στις μικτές κοινοβουλευτικές επιτροπές και αντιπροσωπείες.
ΓΡΑΠΤΗ ΕΡΩΤΗΣΗ E-1561/98

υποβολή: Graham Watson (ELDR) προς το Συμβούλιο

(25 Μαΐου 1998)

Θέμα: Η απομάκρυνση των παλαιστινίων κατοίκων από την Ανατολική Ιερουσαλήμ

Είναι εμφανέστατο ότι από το 1994 οι ισραηλινές αρχές, περιορίζοντας το δικαίωμα διαμονής, δυσκολεύουν όλο και περισσότερο τη ζωή των μελών της παλαιστινιακής κοινότητας στην Ανατολική Ιερουσαλήμ. Πίσω από το γεγονός αυτό φαίνεται πως κρύβεται μιά ευρύτερη πολιτική "εκκαθάρισης".

Κατά την πρόσφατη επίσκεψή του στη Μέση Ανατολή, συζήτησε ο ασκών τα καθήκοντα του προέδρου του Συμβουλίου το ζήτημα της απομάκρυνσης των Παλαιστινίων με την κυβέρνηση του Ισραήλ;

Προτίθεται το Συμβούλιο να θέσει όρους στα εμπορικά προνόμια που έχει παραχωρήσει η ΕΕ στο Ισραήλ, σύμφωνα με τους οποίους οι παλαιστινιακές εξαγωγές θα έχουν ίση πρόσβαση στις αγορές της ΕΕ και θα σταματήσει η "εκκαθάριση" των Παλαιστινίων από την Ιερουσαλήμ;

Απάντηση

(24 Σεπτεμβρίου 1998)

Το Ισραήλ και οι Παλαιστίνιοι έχουν συμφωνήσει, σύμφωνα με τους όρους της Διακήρυξης αρχών, να μην αναλάβουν δράση που θα προδικάζει τα αποτελέσματα των Διαπραγματεύσεων για το οριστικό καθεστώς. Η Ευρωπαϊκή Ένωση θεωρεί τις πράξεις των Ισραηλινών, όπως είναι η απόσυρση των δελτίων ταυτότητας, η καταστροφή οικισμών και οικιών ως παραβίαση της συμφωνίας αυτής, και την άποψη αυτή εξακολουθεί να γνωστοποιεί στις ισραηλινές αρχές.

Προκειμένου να παρακολουθήσει στενότερα την κατάσταση στην Ιερουσαλήμ η ΕΕ συνέστησε, στις αρχές του 1997, δικό της "Παρατηρητήριο της Ιερουσαλήμ". Στα πλαίσια αυτού του Παρατηρητηρίου, οι Γενικοί Πρόξενοι των κρατών μελων στην Ιερουσαλήμ και οι Αρχηγοί Αποστολών στο Τελ Αβίβ συντάσσουν τακτικά εκθεσεις για τις εξελίξεις στην Ιερουσαλήμ οι οποίες έχουν, ή ενδέχεται να έχουν, επιπτώσεις στον παλαιστινιακό χαρακτήρα της πόλεως.

Στις 29 Ιουνίου δημοσιεύθηκε σύνοψη της τελευταίας έκθεσης του Παρατηρητηρίου της Ιερουσαλήμ. Η σύνοψη αυτή, καθώς και σύνοψη προσφάτων εκθέσεων του Παρατηρητηρίου της ΕΕ για τα θέματα των οικισμών και των ανθρωπίνων δικαιωμάτων, διατίθενται στη θέση του δικτύου Ίντερνετ του Συμβουλίου της ΕΕ [(http: //ue.eu.int)].

Σε ανακοίνωση της 14ης Μαΐου 1998 προς το Συμβούλιο σχετικά με την "Εφαρμογή της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας και του Ισραήλ", η Επιτροπή εξέτασε μεταξύ άλλων το θέμα των εμποδίων πρόσβασης στην ΕΕ που αντιμετωπίζουν οι παλαιστινιακές εξαγωγές. Τα θέματα που έθεσε η ανακοίνωση αποτελούν τη στιγμή αυτή το αντικείμενο συζητήσεων εμπειρογνωμόνων μεταξύ ΕΕ και Ισραήλ.